ডোপিংয়ের দায়ে অভিযুক্ত মারিয়া শারাপোভার দু’বছরের নির্বাসন ১৫ মাসে নেমে এল কোর্ট অফ আরবিট্রেশন ফর স্পোর্ট (ক্যাস)-এর রায়ে। পাঁচটি গ্র্যান্ড স্ল্যামজয়ী তারকা সম্পূর্ণভাবে নির্বাসন মুক্ত হচ্ছেন আগামী বছর ২৬ এপ্রিল। যার অর্থ, মে মাসেই ফরাসি ওপেনে আবার র‌্যাকেট হাতে তাঁকে কোর্টে দেখবে টেনিসবিশ্ব।
মঙ্গলবার ক্যাসের রায় জানার পর শারাপোভার মন্তব্য, ‘‘আমার সবচেয়ে আনন্দের দিনগুলোর মধ্যে আজ একটা। গত আট মাস জীবনের কঠিনতম সময় গিয়েছে। এই শাস্তি আমায় শিক্ষা দিল। এখন কোর্টে ফেরার অপেক্ষা।’’ সেখানেই না থেমে আরও বলেছেন, ‘‘শুরু থেকে বলেছিলাম যে, আমি জানতাম না এই ওষুধ নিষিদ্ধ। বিশ্বের অন্য ক্রীড়াসংস্থাগুলোর মতো আইটিএফেরও উচিত ওয়াডার নিষিদ্ধ ওষুধের তালিকা সম্পর্কে টেনিস খেলোয়াড়দের সঠিকভাবে ওয়াকিবহাল করা।’’ 
এবছরের জানুয়ারি মাসে অস্ট্রেলিয়া ওপেনে ডোপ পরীক্ষায় ব্যর্থ হওয়ার পর তাঁকে আন্তর্জাতিক টেনিস সংস্থা (আইটিএফ) দু’বছরের জন্য নির্বাসিত করেছিল। সেই সিদ্ধান্তকে কড়া বলে তার বিরুদ্ধে ক্যাসে পাল্টা আবেদন করেছিলেন ২৯ বছর বয়সী খেলোয়াড়। মঙ্গলবার ক্যাস একটি বিবৃতিতে জানিয়েছে, ‘শারাপোভা প্রতারিত করেননি। তিনি ভুল করেছেন।’ তাই তাঁর নির্বাসনের সময় কমিয়ে ১৫ মাস করা হয়েছে। 
নির্বাসন কমায় শারাপোভার সঙ্গে যুক্ত থাকা বাণিজ্যিক সংস্থার কর্তারা খুশি। টুইটারে তারা ক্যাস-এর রায়কে অভিনন্দনও জানিয়েছেন। কিন্তু তারপরই সোশ্যাল নেটওয়ার্কিং সাইটে তীব্র সমালোচনার মুখে পড়েছেন সেই কর্তারা! একজন টেনিসপ্রেমী টুইট করেছেন, ‘আপনারা একজন প্রতারকের নির্বাসন কমায় খুশি হলেন’! আরও এক টেনিসপ্রেমী টুইটারে লিখেছেন, ‘নির্বাসন কমিয়ে তার অপরাধকে গৌরবান্বিত করা হল!’ এমনকী, শারাপোভার পাশে মার্টিনা নাভ্রাতিলোভা দাঁড়ানোয় তাঁর উদ্দেশ্যেও টুইটারে সমালোচনার ঝড় উঠেছে! নাভ্রাতিলোভা বলেছেন, ‘‘এক বছর নির্বাসন হয়ে ভাল হয়েছে।’’ জবাবে এক টেনিসপ্রেমীর পাল্টা টুইট, ‘শারাপোভা সজ্ঞানে দশ বছর মেলডোনিয়াম নিয়েছে। তাকেও আপনি সমর্থন করছেন’!
মাশার বয়ানেও অসঙ্গতি রয়েছে। আইটিএফ-কে তিনি জানিয়েছিলেন, মেলডোনিয়াম তিনি রাশিয়ায় পেতেন। কিন্তু গত দু’বছর তিনি মার্কিন যুক্তরাষ্ট্রের বাসিন্দা! রুশ টেনিস ফেডারেশন জানিয়েছে, শারাপোভার মেলডোনিয়াম নেওয়া ফেডারেশনের কাছে অজানা ছিল। অথচ আইটিএফ-কে মাশা জানিয়েছিলেন, রুশ টেনিস দলের চিকিৎসকরা জানতেন তাঁর মেলডোনিয়াম নেওয়ার কথা।